CELEX: 32020D1219
Language: el
Date: 2020-08-20 00:00:00
Title: Απόφαση (ΕΕ) 2020/1219 της Επιτροπής της 20ής Αυγούστου 2020 με την οποία επιτρέπεται στην Ιταλία να εφαρμόσει παράταση ορισμένων περιόδων που ορίζονται στο άρθρο 2 του κανονισμού (ΕΕ) 2020/698 του Ευρωπαϊκού Κοινοβουλίου και του Συμβουλίου (Το κείμενο στην ιταλική γλώσσα είναι το μόνο αυθεντικό)

26.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 277/16
               
            
         ΑΠΟΦΑΣΗ (ΕΕ) 2020/1219 ΤΗΣ ΕΠΙΤΡΟΠΗΣ
         της 20ής Αυγούστου 2020
         με την οποία επιτρέπεται στην Ιταλία να εφαρμόσει παράταση ορισμένων περιόδων που ορίζονται στο άρθρο 2 του κανονισμού (ΕΕ) 2020/698 του Ευρωπαϊκού Κοινοβουλίου και του Συμβουλίου
         (Το κείμενο στην ιταλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2020/698 του Ευρωπαϊκού Κοινοβουλίου και του Συμβουλίου, της 25ης Μαΐου 2020, για τη θέσπιση ειδικών και προσωρινών μέτρων λόγω της επιδημικής έκρηξης της COVID‐19 και σχετικά με την ανανέωση ή επέκταση ορισμένων πιστοποιητικών, αδειών και εγκρίσεων και με την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές (1), και ιδίως το άρθρο 2 παράγραφος 5,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 2 παράγραφος 1 του κανονισμού (ΕΕ) 2020/698 παρατείνονται οι προθεσμίες για την ολοκλήρωση από κάτοχο πιστοποιητικού επαγγελματικής ικανότητας (ΠΕΙ) της περιοδικής κατάρτισης, οι οποίες, σύμφωνα με τις εν λόγω διατάξεις, διαφορετικά θα είχαν λήξει ή θα έληγαν μεταξύ της 1ης Φεβρουαρίου 2020 και της 31ης Αυγούστου 2020 Σύμφωνα με το άρθρο 2 παράγραφος 2 του εν λόγω κανονισμού παρατείνεται η ισχύς της αντίστοιχης σήμανσης του εναρμονισμένου ενωσιακού κωδικού «95»
                  
               
                     (2)
                  
                  
                     Σύμφωνα με το άρθρο 2 παράγραφος 3 του κανονισμού (ΕΕ) 2020/698 παρατείνεται η ισχύς των δελτίων επιμόρφωσης οδηγού που αναφέρονται στο παράρτημα II της οδηγίας 2003/59/ΕΚ του Ευρωπαϊκού Κοινοβουλίου και του Συμβουλίου (2), τα οποία διαφορετικά θα είχαν λήξει ή θα έληγαν μεταξύ της 1ης Φεβρουαρίου 2020 και της 31ης Αυγούστου 2020.
                  
               
                     (3)
                  
                  
                     Με επιστολή της 13ης Ιουλίου 2020, που αναφέρεται στο άρθρο 2 παράγραφοι 1, 2 και 3 του κανονισμού (ΕΕ) 2020/698, η Ιταλία υπέβαλε αιτιολογημένη αίτηση για την έγκριση παράτασης κατά τέσσερις μήνες της περιόδου μεταξύ 1ης Φεβρουαρίου 2020 και 31ης Αυγούστου 2020 που ορίζεται στο άρθρο 2 παράγραφοι 1 και 3 του εν λόγω κανονισμού. Η Ιταλία προσκόμισε πρόσθετες πληροφορίες προς υποστήριξη του αιτήματός της στις 15, 16, 17 και 21 Ιουλίου 2020.
                  
               
                     (4)
                  
                  
                     Σύμφωνα με τις πληροφορίες που προσκόμισε η Ιταλία, η ολοκλήρωση της περιοδικής κατάρτισης και η πιστοποίησή της, η σήμανση του εναρμονισμένου ενωσιακού κωδικού «95» και η ανανέωση των δελτίων επιμόρφωσης οδηγού ενδέχεται να παραμείνουν ανέφικτες στην Ιταλία έως τις 31 Δεκεμβρίου 2020 λόγω των μέτρων που έχουν ληφθεί για την πρόληψη ή τον περιορισμό της εξάπλωσης της νόσου COVID-19.
                  
               
                     (5)
                  
                  
                     Ειδικότερα, η Ιταλία ανέστειλε όλα τα μαθήματα κατάρτισης από τις 9 Μαρτίου έως τις 28 Μαΐου 2020, συμπεριλαμβανομένων των μαθημάτων για την περιοδική κατάρτιση των οδηγών που προβλέπονται στην οδηγία 2003/59/ΕΚ. Τα εν λόγω μαθήματα κατάρτισης ξεκίνησαν εκ νέου μόλις την πρώτη εβδομάδα του Ιουνίου 2020. Επιπλέον, μόνο μικρός αριθμός υποψηφίων μπορεί να συμμετέχει ταυτόχρονα στα μαθήματα κατάρτισης, προκειμένου να τηρούνται οι κανόνες κοινωνικής αποστασιοποίησης, για την αποτροπή της εξάπλωσης του ιού. Ως εκ τούτου, έχει συσσωρευτεί μεγάλος αριθμός οδηγών που πρέπει να ολοκληρώσουν τα μαθήματα κατάρτισης.
                  
               
                     (6)
                  
                  
                     Η κατάσταση είναι ιδιαίτερα προβληματική όσον αφορά την περιοδική κατάρτιση των οδηγών λεωφορείων. Σύμφωνα με τις πληροφορίες που προσκόμισε η Ιταλία, πολλοί οδηγοί που ασκούσαν δραστηριότητα ως οδηγοί οχημάτων για μεταφορά επιβατών στις 10 Σεπτεμβρίου 2008, απέκτησαν ΠΕΙ ως κεκτημένο δικαίωμα σύμφωνα με το άρθρο 4 της οδηγίας 2003/59/ΕΚ. Στην πράξη, και σύμφωνα με το άρθρο 4, το άρθρο 8 παράγραφος 2 και το άρθρο 14 παράγραφος 2 της οδηγίας 2003/59/ΕΚ, πολλά από τα ΠΕΙ που χορηγήθηκαν κατ’ αυτόν τον τρόπο έληξαν το πρώτο δεκαπενθήμερο του Σεπτεμβρίου του 2015, δεδομένου ότι η Ιταλία έκανε χρήση της δυνατότητας παράτασης έως επτά έτη της περιόδου που αναφέρεται στο άρθρο 8 παράγραφος 2 της οδηγίας 2003/59/ΕΚ. Εξάλλου, οι οδηγοί που ανανέωσαν τα ΠΕΙ τους λίγο πριν από τη λήξη τους, το 2015, πρέπει να τα ανανεώσουν ξανά έως τις 9 Σεπτεμβρίου 2020. Η Ιταλία εκτιμά ότι υπάρχουν πάνω από 62 000 ΠΕΙ που λήγουν στις 9 Σεπτεμβρίου 2020 και δεν έχουν ανανεωθεί ακόμη.
                  
               
                     (7)
                  
                  
                     Επιπλέον, τα ΠΕΙ που έχουν εκδοθεί βάσει εξετάσεων μεταξύ της 11ης Σεπτεμβρίου 2007 και της 31ης Δεκεμβρίου 2007 θα λήξουν επίσης μεταξύ της 11ης Σεπτεμβρίου και της 31ης Δεκεμβρίου 2020.
                  
               
                     (8)
                  
                  
                     Περαιτέρω, σύμφωνα με τις πληροφορίες που προσκόμισε η Ιταλία, η ολοκλήρωση του 35ωρου μαθήματος περιοδικής κατάρτισης διαρκεί τουλάχιστον 5 ημέρες, και οι περισσότεροι συμμετέχοντες θα χρειαστούν δύο εβδομάδες για να το ολοκληρώσουν. Μετά την επιτυχή ολοκλήρωση του μαθήματος, οι συμμετέχοντες πρέπει να ζητήσουν από το υπουργείο Υποδομών και Μεταφορών να εκδώσει νέα άδεια οδήγησης που φέρει τον εναρμονισμένο ενωσιακό κωδικό «95», ο οποίος πιστοποιεί ότι έχει πραγματοποιηθεί περιοδική κατάρτιση σύμφωνα με την οδηγία 2003/59/ΕΚ. Ως εκ τούτου, η Ιταλία προβλέπει ότι πολλοί οδηγοί δεν θα είναι σε θέση να ολοκληρώσουν το μάθημα περιοδικής κατάρτισης και τη διοικητική διαδικασία ώστε να μπορούν να συνεχίσουν να ασκούν τη δραστηριότητά τους.
                  
               
                     (9)
                  
                  
                     Συνεπώς, όσον αφορά το άρθρο 2 παράγραφοι 1, 2 και 3 του κανονισμού (ΕΕ) 2020/698, θα πρέπει να επιτραπεί στην Ιταλία να εφαρμόσει παράταση κατά τέσσερις μήνες των αντίστοιχων περιόδων, μεταξύ της 1ης Φεβρουαρίου 2020 και της 31ης Αυγούστου 2020, που ορίζονται στο άρθρο 2 παράγραφοι 1 και 3 του εν λόγω κανονισμού,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται στην Ιταλία να εφαρμόσει παράταση κατά τέσσερις μήνες της περιόδου μεταξύ της 1ης Φεβρουαρίου 2020 και της 31ης Αυγούστου 2020 που ορίζεται στο άρθρο 2 παράγραφος 1 του κανονισμού (ΕΕ) 2020/698 για τους σκοπούς του άρθρου 2 παράγραφοι 1 και 2 του εν λόγω κανονισμού.
            Επιτρέπεται στην Ιταλία να εφαρμόσει παράταση κατά τέσσερις μήνες της περιόδου μεταξύ της 1ης Φεβρουαρίου 2020 και της 31ης Αυγούστου 2020 που ορίζεται στο άρθρο 2 παράγραφος 3 του κανονισμού (ΕΕ) 2020/698.
         
         
            Άρθρο 2
            Η παρούσα απόφαση απευθύνεται στην Ιταλική Δημοκρατία.
         
         
            Βρυξέλλες, 20 Αυγούστου 2020.
            
               
                  Για την Επιτροπή
               
               Adina-Ioana VĂLEAN
               
                  Μέλος της Επιτροπής
               
            
         
         
            (1)  ΕΕ L 165 της 27.5.2020, σ. 10.
         
            (2)  Οδηγία 2003/59/ΕΚ του Ευρωπαϊκού Κοινοβουλίου και του Συμβουλίου, της 15ης Ιουλίου 2003, σχετικά με την αρχική επιμόρφωση και την περιοδική κατάρτιση των οδηγών ορισμένων οδικών οχημάτων τα οποία χρησιμοποιούνται για τη μεταφορά εμπορευμάτων ή επιβατών, για την τροποποίηση του κανονισμού (ΕΟΚ) αριθ. 3820/85 του Συμβουλίου και της οδηγίας 91/439/ΕΟΚ του Συμβουλίου και για την κατάργηση της οδηγίας 76/914/ΕΟΚ του Συμβουλίου (ΕΕ L 226 της 10.9.2003, σ. 4).